《送朱伯原博士赴太学》
宋代·程俱

朱公将赴成均时，炎炎六月云峰奇。阊门鼓声催画鹢，陂塘菡萏方华滋。

朝云回首暮云合，汗青嵬磊扃岩扉。先生顾此重惜去，片帆未肯乘风飞。

贱子乃前致以词，诚知去鲁心迟迟。丈夫出处会有时，从来猿鹤焉能知。

醇儒况复生盛世，终老岩穴将何为。公其去矣莫回首，君王仄席思贤久。

公怀慷慨善哉言，挽舟便出枫桥口。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。